***Списък на значимите археологически обекти, архитектурни паметници и исторически места в прилежащите на резерват „Средока“ територии***

**От района на община Малко Търново**

1. Гробница в м. „Мишкова нива“ – намира се на 13 km югозападно от гр. Малко Tърново. Те се отнасят към V- III в. пр. Хр. по време на разцвета на тракйиската култура;
2. Гробница в м. „Пропада“, намира се на 5 km северозападно от гр. Малко Търново;
3. Скално светилище, разположено в местността „Камъка“ – върху самата скала са издълбани т. нар. „соларни кръгове“. Те се асоциират със слънчевия култ и Бог Аполон;
4. Паметникът в местността „Петрова нива“ е един от най-значимите исторически паметници в Община Малко Търново. През 1903 г. в тази местност се взема историческото решение за вдигане на Илинденско-Преображенското въстание в Източна Тракия и Странджа. В чест на загиналите преображенци всяка година на това място се организира Национален възпоменателен събор;
5. Параклис „Св. Богородица“ – намира се на 3 km северозападно от гр. Малко Търново, в м. Пейково;
6. Параклис „Божейме“ – намира се на 3 km в югоизточна посока от гр. Малко Търново, в м. Църногорово. Там от далечни времена е имало манастирче с аязмо;
7. В района на общината има над 60 параклиса – „Св. Панталеймон“, „Св. Мина“ и др.;
8. Големият врис (извор) – символ за града. Изграден е през 1862 г. Преди да бъде покрит е служел и за аязмо, където се извършвали молебени за дъжд;
9. Църква „Успение Богородично“ – разположена е в центъра на гр. Малко Търново, построена е през 1745 г. Тук се съхраняват повече от 150 икони, част от които датират от началото на XIX в.;
10. Източно-католически храм „Св. Троица“ – църквата е строена през 1931-1936 г. и съхранява икони от одринската църква „Св. Св. Кирил и Методий“;
11. Исторически музей Малко Търново - петте експозиции на Исторически музей Малко Търново са разположени в 3 къщи, типични представители на странджанската възрожденската архитектура. В първата са подредени археологическите паметници, открити през последните десетилетия в обектите около и в града. Иконната живопис е представена в отделна експозиция с образци от местни майстори. Исторически музей Малко Търново е включен под № 7 в списъка на 100-те национални туристически обекта;
12. Тракийски могилни некрополи в с. Стоилово олицетворяват следи от Древността;
13. Къщата на Янаки Коюнджоолу в с. Стоилово – архитектурен паметник. Представлява двуетажна сграда с резбовани тавани и долапи. Това е най-голямата селска къща от XX век в Странджа. За съжаление днес е изоставена и полуразрушена;
14. Параклис „Св. Илия“ – намира се в края на с. Стоилово в източна посока;
15. Параклис „Св. Георги“ – разположен е на 4 km западно от с. Стоилово, в местността Нивище;
16. Параклис „Св. Костадин“ – на 1 km северно от с. Стоилово;
17. Параклис “Св. Троица“ – на около 3 km североизточно от селото;
18. Стоиловското пещерно светилище „Св. Марина“ – на около 5 km югоизточно от селото;
19. Църквата „Св. Илия“ – строена е в края на XVII в. и е имала оригинален кръстовиден план, който не се е срещал никъде другаде в Странджанския край. В църквата се съхраняват икони от созополския иконописец Сократ Георгиев – „Св. Мина“ и „Св. Богородица“.