***Списък на съществуващите туристически маршрути в района на резерват „Средока“ и пътеки за посетители в границите на резервата***

**Туристически маршрути в района на резерват „Средока“:**

Нископланинският хълмист релеф и мрежата от поддържани туристически пътеки са добра основа за осъществяване на пешеходен туризъм в района на резервата, извън неговите граници. Негорещото лято, топлата и продължителна есен, сравнително малкото облачни дни, липсата на съществени температурни аномалии благоприятстват развитието на туризма и през четирите сезона на годината. Някои от най-известните маршрути от района са:

1. ***Маршрут № 1 Покрай Велека до морето -*** *гр. Малко Търново - с. Стоилово- м. Велечки колиби (Тракийски лагер) - м. Качул - с. Кости - с. Бродилово - с. Синеморец (дължина: около 80 km, велосипеден маршрут).* От Малко Търновопо асфалтов път се стига до с. Стоилово. По горски път, спускащ се покрай чешмата „Св. Илия“ и преминаващ през през м. Кончово, достига до Велечки колиби (Тракийски лагер). Преминава р. Велека през брод и по левия й бряг по чакълиран път достига до м. Качул. Минава по моста на главния път Царево-Малко Търново. По чакълирания път продължава до десния бряг на реката. Достига до с. Кости, в чиито околности през м. май може да се види цъфнала странджанска зеленика. Прехвърля се на левия бряг на реката и минава покрай ЗМ „Кълката”. Тук р. Велека е по-пълноводна и по-бавна. По черния път, край който се редуват поляни и вековни гори, достига до с. Бродилово, в подножието на вр. Голяма Папия. От Бродилово по черен път се катери високо над левия бряг на реката, излиза на главния път Царево - Синеморец в м. Церът и по него надясно достига с. Синеморец.
2. ***Маршрут № 2 Нагоре по могилата -*** *Малко Търново – Хижата - м. Бъчварка - Малко Търново (продължителност: около 2 ч.).* Маршрутът започва от бившия мотел над Малко Търново. Пресича асфалта и поема нагоре по стар горски път, през буково-дъбова гора. Прекосява малък дол. Катери по склона и преминава през находище на подезичест залис. Достига до хижа, откъдето се открива панорамна гледка към града и цялата околност. Подходящо място за почивка с маси, пейки и чешма. Маршрутът продължава на юг през вековна гора с подлес от странджанско бясно дърво. Отделни букови дървета достигат до 25 m н.в. От м. Бъчварката с чешма и Студена букова вода, по чакълиран път се завръща в Малко Търново.
3. ***Маршрут № 3 До Манастирчето в м. Пряслопът -*** *Малко Търново - Манастирчето - Малко Търново (продължителност: около 1 час).* Маршрутът започва от бившия мотел над Малко Търново. Пресича асфалта и поема нагоре по стар горски път, през буково-дъбова гора. Маршрутът отбива вляво от пътя и криволичи край гранитни скали, подобни на морени. Изкачването свършва. Достига манастирчето с аязмо „Св. Троица”, разположено сред лозя и малки вили. Над него има заслон за почивка за около 20 човека. От тук се открива панорамна гледка към вр. Голямото градище и планината оттатък границата.
4. ***Маршрут № 4 До Мишкова нива, Градището и Пропада -*** *Малко Търново - м. Мишкова нива - вр. Голямото Градище - м. Сираково - м. Пропада - Малко Търново* (*продължителност: 5 ч., задължително с туристически водач).* Началото на маршрута е от Малко Търново- в южна посока, с изкачване по маркирана пътека до м. Пряслопът. Достига до портала на гранично съоръжение. Следва плавно изкачване по горски път до м. Мишкова нива с останки от тракийски култов комплекс. Отново плавно изкачване (около 3 km) и достига до м. Керемендчиев чукар. От тук 30 мин. стръмно изкачване води до вр. Голямо Градище с остански от Тракийска крепост. От върха се открива широка панорама към вътрешна Странджа. Спуска се в северна посока през млади иглолистни и дъбови гори. Излиза на граничен портал. Пресича международно шосе и се спуска по чакълиран път за м. Сираково. Продължава покрай дола Сушища и след около 1,5 km се спуска до м. Пропада. Вляво от маркирана пътека се достига до трако-римски некропол и гробници. Връщането в Малко Търново е по стар асфалтов път за около 40 мин.
5. ***Маршрут № 5 До Вълчановия мост -*** *Малко Търново - м. Дядовото Гьоргьово врисле - м. Пенгюво - Вълчановият мост - м. Съботиноео - м. Дядовото Гьоргьово врисле - Малко Търново (продължителност: около 7 ч., задължително с туристически водач и съгласуване с Гранична полиция).* Началото на маршрута е от Малко Търновов югоизточна посока, покрай градския стадион и след около 1,5 km достига до м. Дядовото Гьоргьово врисле с изграден кът за отдих. Покрай пътя могат да се видят дървета от лъжник - дъб, който расте единствено в Странджа. След около 3 km достига до м. Махалата и портала на гранично съоръжение. Продължава на юг и достига м. Пенгюво. Оттук маршрутът се спуска около 2 km до Вълчановия мост на р. Резовска. Напуска стария чакълиран път, и вляво, в североизточна посока, изкачва Съботиновско бърдо, спуска се към м. Дядовото Гьоргьово врисле и се връща в Малко Търново.
6. ***Маршрут № 6* По планинските била -** *Малко Търново - м. Водицата* -*Телевизионната кула - м. Стоиловска чучурка - водопада в м. Докузак - Малко Търново (продължителност: около 5 ч., задължително с туристически водач).* Началото на маршрута е от Малко Търново,по шосето за Царево. Достига борова гора, отклонява се вдясно и по маркирана пътека се изкачва към Шофьорското врисле. В м. Бункера достига билото и го следва в северна посока. Вдясно се намират няколко от рядко срешаните за Странджа вечнозелени храсти червена смрика (вид хвойна). Достига Телевизионната кула. От билото се разкрива панорама към Mалкотърновската котловина, вр. Голямото градище и най-висока част на турска Странджа. Спуска се северозападно, по горска пътека, следваща границите на резерват „Средока”. Достига до м. Стоиловска чучурка, отново се спуска по горски път до водопада в м. Докузак, където има изграден заслон. Маршрутът продължава покрай изворите Докузак и се връща в Малко Търново.
7. ***Маршрут № 7 По Резовското било -*** *Малко Търново - м. Водицата - м. Маврова нива - м. Върбата - м. Ябълките - м. Одерето - р. Велека - с. Кости (продължителност: около 14 ч.)* Маршрутът започва от Малко Търновопо шосето за Царево. Достига до борова гора, отклонява се вдясно и по маркирана пътека се изкачва към м. Водиците. Тук е изграден кът за отдих и чешма със студена вода. Изкачва се по стар горски път до м. Рахакьово. Излиза на шосето за Царево и пресичайки го, по стари горски пътища, достига до м. Маврова нива. Поема вдясно по чакълирания път за с. Сливарово. След около 1,5 часа достига м. Рогов средок, откъдето е възможно отклонение вляво по маркирана пътека към древното тракийско оброчище Индипасха. От м. Върбата (преди граничния портал) се открива една от най-живописните панорами в Странджа. По пъря, отклоняващ се вляво преди граничния портал, движейки се край граничните съоръжения, след около 2 ч. достига до местност Ябълките. На места може да се види странджанска зеленика. След около 1,5 ч. маршрутът достига м. Одерето с чешма и заслон. Спуска се към р. Велека и достига с. Кости.
8. ***Маршрут № 8 Странджанска горска пътека*** *(продължителност: около 2 ч.)*. Пътеката започва наоколо 200 m преди водопада в м. Докузак,вдясно от пътяМалко Търново - с. Стоилово. В началото се движи по стар горски път, който се изкачва през смесена борово-дъбова гора. В началото на пътеката е монтиран „горски снайпер” - игрово съоръжение, чрез което могат да се опознаят 7 вида дървета и храсти, характерни за Странджа. По-нататък по пътеката може да се научи повече за кълвачите и да се пробва честотата на ударите, с която те дълбаят дървесината. Маршрутът продължава с изкачване по склон и достига до оголено било с табло с информация за гъбите. Вляво на пътеката е най-старото дърво в района - 550-годишен дъб благун. На около 100 m от него, непосредствено до границата с резерват „Средока”, маршрутът се отклонява до огледно място, от което се открива панорама към Босненското било и селата, разположени по неговите възвишения. На същото място е монтиран „горски ксилофон”, на който може да се пробва звученето на различни видове дървесина. Оттук маршрутът поема в северна посока с плавно спускане по билния път и преминава през горички с единични вековни дървета. Навлиза в борова гора и с рязък завой в края й (надясно) напуска пътя. Спуска се покрай последното информационно табло и през смесена дъбово-букова гора продължава в североизточна посока към р. Мечи дол*.* Достигнал речната долина, поема по десния й бряг (наляво) нагоре срещу течението до площадка, от която стартира въжен тролей (ползва се след предварителна заявка на телефоните на ДПП)*.* Непосредствено след него се пресича реката. Следва изкачване по горска пътека през дъбова гора и каменливи терени, до достигане крайната точка на маршрута в м. Кукулят с излизане на асфалтовия път за с. Стоилово.
9. ***Маршрут № 9 От манастира до тъмната река -*** *Голямобъковски манастир - с. Близнак - с. Младежко (продължителност: около 6 ч., задължително с туристически водач от с. Близнак до с. Младежко).* Маршрутът започва от Голямобуковския манастир в югоизточна посока към с. Близнак.В началото следва чакълиран път и преминава през млади дъбови гори и обширни поляни. Вдясно остава с. Тракийци. След около 7 km пресича границата на ПП „Странджа”. Вляво, до пътя има гробници от римско време, разкопани от иманяри. Преходът продължава сред млади гори. Стига до с. Близнак и от центъра му поема в източна посока. Минава покрай селската ракоджийница и навлиза във вековна дъбова гора. Спуска се около 2 km, пресича голям дол и поема нагоре. Пътеката продължава по билото. След около 20 мин. от височината се разкрива ждрелото на р. Младежка и разположеното в него едноименно село.
10. ***Маршрут № 10 До „Свети Пателеймон”*** *(продължителност: около 20 мин.)* За около 20 мин. от с. Бръшлянсе стига до параклиса „Св. Пантелеймон”, намиращ се югоизточно от селото. Светецът, наричан в Странджа Свети Пателяй, е тачен от бръшлянци като покровител на селото. Тук се усеща атмосферата на странджанските манастирчета - вековни свещени дървета, аязмо - извор, място за курбан. В съседство е изграден кът за отдих, където местното сдружение от април до октомври ежегодно посреща туристи, затова къмпингуването задължително се съгласува с представители на Сдружението.
11. ***Маршрут № 11 Двата вриса*** *(продължителност: около 40 мин.).* Започва от с. Бръшлянв южна посока по стар коларски път. Минава през буково-габърови гори и просторни поляни, обрасли с мащерка и памуклийка. След около 40 мин. достига м. Двата вриса (Двата извора). Тук са изградени туристически заслон с огнище и площадка - чардак върху клоните на вековен дъб. На югоизток се издига връх „Стоянова чука” - някога прочуто хайдушко сборище.
12. ***Маршрут № 12 До хайдушкото сборище* *-*** *с. Бръшлян - м. Каленик - вр. Стоянова чука – Раздол - параклис „Свети Пантелеймон“ (продължителност: около 2 ч., кръгов маршрут).* Маршрутът започва от параклиса „Св. Пантелеймон” в южна посока покрай дола Раздол и следва стар коларски път, свързващ в миналото Бръшлян с Малко Търново. Преминава през смесени буково-дъбови гори. Отклонява се в източна посока (вляво) и се изкачва към м. Каленик. Продължава по билен път и достига до връх Стоянова чука - старо хайдушко сборище. В района са запазени вековни дъбови дървета. Спуска се към дола Раздол и го следва до параклиса „Св. Пантелеймон”.
13. ***Маршрут № 13 Пътят на ясния месец -*** *с. Бръшлян - с. Стоилово (продължителност: около 4 ч. и половина, препоръчва се туристически водач).* По този път от с. Стоилово е минала четата на ВМОРО с войвода Пано Ангелов до с. Бръшлян, където водила сражение с турска войска, възпято в песента „Ясен месец”. Маршрутът започва от с. Бръшлянв посока параклиса „Св. Пантелеймон”, по стар коларски път. Следва 30 мин. изкачване по горска пътека. Достига м. Каленик и по горски път се спуска на североизток. Пресича асфалтов път Бургас - Малко Търново и тръгва плавно нагоре по чакълиран път. След 30 мин. се отклонява вдясно през дъбова гора и по билото, през просторни поляни, покрай вековни дъбове, достига параклиса „Св. Георги”. Оттук се откриват панорамни гледки към най-високите върхове на Странджа - в българската част вр. Голямо градище и в турската част - вр. Махиада. След това маршрутът продължава на север (наляво) със стръмно спускане към Нивишки дол, пресича го и се изкачва до билото. Достига до м. Свети Костадин, където е изграден малък туристически заслон. Тук е едно от най- известните места в Странджа, разкриващо впечатляваща панорама към долините на реките Велека и Мечи дол (Айдере) и Босненското било. Следва 10 мин. спускане до с. Стоилово.
14. ***Маршрут № 14 През била и долчини -*** *с. Бяла вода - Суха река - с. Калово (продължителност: около 3 ч. и половина, типичен горски маршрут, при който се изисква туристически водач).* Маршрутът минава по старите колибарски пътеки, използвани от хората в миналото. От с. Бяла водатръгва в източна посока и пресича две живописни дерета, притоци на р. Младежка. Продължава по хребета, с красиви панорамни гледки към Босненското било и долината на р. Младежка. Спуска се към с. Калово и отново пресича четири дерета, които образуват водосбора на Сухата река. По този маршрут се преминава през типичните странджански гори от дъб и бук, с голямо разнообразие от храсти и треви, разкриващи богатството на планината.
15. ***Маршрут № 15 Към реката -*** *с. Бяла вода - р. Младежка - м. Велечки колиби (продължителност: около 5 ч., изисква се туристически водач).* Маршрутът тръгва в югоизточна посока от с. Бяла водаи след едночасово спускане достига до р. Младежка. Продължава по течението на реката през живописната долина, до местата Велечки колиби (Тракийски лагер). Тук е срещата на двете реки - Младежка и Велека. Има възможност за избор: газене на р. Велека и двучасово изкачване до с. Стоилово; едночасово изкачване до м. Петрова нива.
16. ***Маршрут № 16 По пътя на кавказките пирати -*** *с. Визица - с. Писменово - гр. Приморско - гр. Китен (продължителност: около 8 ч.).* Един от пътищата, през който през Средновековието лазите (кавказки пирати - грузински етнос, приел исляма) нахлували от морето в Странджа, опустошавали селата и отвличали населението в робство. Маршрутът тръгва от Визицаи се спуска през поляни и гори. Пресича Керина ряка и плавно се изкачва през млади дъбови гори. Достига до билото и продължава по него. Откриват се панорамни гледки към морето и вътрешна Странджа. Спуска се и след 30 мин. пресича границата на ПП „Странджа“. Продължава на север към с. Писменово. От селото маршрутът следва асфалтов път за гр. Приморско.
17. ***Маршрут № 17 Към Индипасха -*** *с. Граматиково - м. Свети Илия - р. Велека - м. Индипасха (продължителност: около 3 ч. и половина в една посока, задължително с туристически водач).* Маршрутът започва южно от село Граматиково.Минава през м. Ямата. Спуска се към Чучурския дол, пресича го и след плавно изкачване достига до аязмото „Свети Илия”. Продължава по склона и на най-високото място спира до параклиса „Св. Илия”. Поема на югоизток до м. Бодуровци. Спуска се към р. Велека, пресича я (при пълноводие пресичането е невъзможно) и излиза на чакълиран път на десния бряг на реката. Продължава наляво, по пътя и след около 500 m се отклонява надясно по стръмен горски път, срещу течението на Язменския дол. Следва плавно изкачване около 1,5 km достига до Тракийското оброчище Индипасха. Водата от аязмото извира от подножието на огромна скала, обрасла с бръшлян и волски език. Тук е най-западния район на разпространение на странджанската зеленика. Могат да се видят и други вечнозелени растения като колхидски джел, лавровишня, странджанско бясно дърво, подезически залист.
18. ***Маршрут № 18 По колибарските пътеки -*** *с. Граматиково - м. Тумбата - Папазов дол - м. Малката Котвина (продължителност: около 2 ч., задължително с туристически водач).* Започва от м. Тумбата край с. Граматиковои върви на север по асфалт. След около 1 km се отклонява наляво и през гъста букова гора достига Папазов дол и го пресича. Стръмно се изкачва към билната част през буково-дъбови гори. Достига до извора в м. Малката Котвина. На около 200 m в западна посока е параклисът „Св. Троица” с кът за отдих. На 60 m източно от него се извисява 800-год. странджански дъб - лъжник с величествени размери.
19. ***Маршрут № 19 По пътя на свещения огън -*** *с. Граматиково - м. Припор - р. Велека - м. Карието - м. Голямата аязма (продължителност: около 4 ч. в една посока, задължително с туристически водач).* Маршрутът следва пътя на нестинарското шествие до свещеното място - Голямата аязма. Започва от с. Граматиковопо билен път в югоизточна посока. След около 5 km се спуска към р. Велека и в м. Припор я пресича. Катери към билото Карието, където са останките на старо одърче. Там шествието е полагало иконите да „сколасат” (да си отпочинат). Маршрутът пресича билото и се спуска към свещеносто място на нестинарите - Голямата аязма.
20. ***Маршрут № 20 Екопътека Качул -*** *с. Граматиково - м. Тумбата - м. Калугерово - м. Юртет - м. Стоев чукар - м. Малево - м. Качул (продължителност: около 5 ч., задължително с туристически водач).* Започва от с. Граматиково по пътя към Царево. Вляво остава м. Тумбата. След около 1 km завива наляво по стар горски път към м. Калугерово. Тук има туристически заслон. Продължава на юг по билото и след около 3 km достига м. Юртет, където е следващият туристически заслон от тук се открива панорама към долината на р. Велека и високите части на планината. Продължава на юг и достига до м. Стоев чукар, откъдето са възможни два варианта. Първи - стръмно спускане, вдясно през вековни букови и дъбови гори до м. Малево. От там наляво, по чакълиран път край р. Велека, след 6 km достига м. Качул. Втори - продължава по билото до м. Хаджи Станка, откъдето следва стръмно спускане към м. Качул.
21. ***Маршрут № 21 Към голямото кале и екопътека „Извори на река Младежка”*** **-** *с.* *Евренезово - м. Голямото кале - Извори на р. Младежка - м. Вирът - с. Младежко (продължителност: около 1 ч. и половина, препоръчва се туристически водач).* Маршрутът започва от ракиджийницата на с. Евренезовов северозападна посока, покрай Евренезовски дол. Излиза на горски път, продължава по него успоредно на дола. Достига малък чифлик - рибарник. Пресича малка река, приток на река Младежка и започва 15­ мин. изкачване до м. Голямото кале с останки от ранновизантийска крепост. Тук е изградена кула за наблюдение на птици. В северната си част местността граничи с дълбоко речно ждрело, в което бликат изворите на р. Младежка. След стръмно спускане и кратко изкачване по маркирана и с парапет пътека се поема наляво и по няколко мостчета се достигат изворите на р. Младежка. По обратния път вляво се достига м. Вирът с изграден заслон. Тук е мястото за почивка, изсвестно е и с лековитите басейни. До с. Младежко остават около 300 m.
22. ***Маршрут № 22 По левия бряг на Велека -*** *с. Заберново - параклис „Св. Георги”- р. Щръмница - р. Велека - м. Качул (продължителност: около 5 ч., препоръчва се туристически водач).* Маршрутът започва от с. Заберновои поема на юг по стар коларски път. След около 2 km минава покрай параклиса „Св. Георги”, в чийто олтар е вградена оброчна плочка на тракийския конник. След кратко спускане достига до р. Щръмница. Продължава край нея до вливането й в р. Велека. Поема по течението на Велека, от горски път, следвайки многобройните извивки на реката. След 10 km достига до м. Качул. Маршрутът предлага възможност за къпане, плаж и риболов.
23. ***Маршрут № 23 До змеювата къща -*** *с. Звездец - Меден дол (Бакърлъка) - с. Евренезово (продължителност: около 2 ч., препоръчва се туристически водач)* Маршрутът започва от центъра на с. Звездецв посока с. Евренезово. Поема по черен път през обширни поляни, от които се откриват незабравими гледки към хълмовете на Странджа и долината на р. Велека. Достига пожарната кула и продължава по стар коларски път. Навлиза в млади дъбови гори, редуващи се с множество поляни. След около 3 km се спуска към Меден дол (Бакърлъка), минава покрай чешма и след кратко изкачване достига асфалтовия път за с. Евренезово. Край пътя, вдясно, се намират тракийски долмен и тракийско светилище, а вляво гробница от римската епоха. Маршрутът продължава на запад по асфалтовия път и след 1 km достига с. Евренезово.
24. ***Маршрут № 24 Пътят на звездите -*** *с. Звездец - м. Селски баир - р. Велека (Старият мост) - м. Равни пазлак - р. Катун - р. Чурка ряка - с. Бръшлян (продължителност: около 5 ч., задължително с туристически водач).* Маршрутът започва от погледно място „Окото на бухала”, над с. Звездец***.*** Информационните табели помагат да се определят често наблюдаваните в района редки и защитени видове птици. Пътеката поема надолу по склона. По стар горски път преминава през открити поляни и млади дъбови гори. Достига до р. Велека в м. Старият мост. Гази я (през зимата и ранна пролет реката е пълноводна) и достига десния бряг с изградено място за отдих и чешма. Катери по склона, преминава през вековна дъбова гора по стар коларски път. Достига м. Равни пазлак и навлиза в обширен карстов район с редуващи се голи каменисти поляни и дребна габърова гора. Спуска се стръмно към р. Катун. Пресича я и изкачва склона. Продължава по билото и от м. Гульово се спуска към Чурка ряка. Продължава срещу течението й. В м. Гульовските врисове я пресича и по Юручката пътека прехвърля склона. След около 30 мин. достига с. Бръшлян.
25. ***Маршрут № 25 Забравеният път - с. Калово*** - *параклис „Свети Тодор”- р. Младежка - м. Бакаджикска - с. Звездец (продължителност: около 5 ч., задължително с туристически водач).* До началото на XX век пътят се използва за превоз на стоки от и до богатото село Гьоктепе (дн. Звездец). Маршрутът тръгва към параклиса „Св. Тодор”, спуска се към Сухата река през дъбови и букови гори, като следва течението й до вливането в р. Младежка. Пресича я и стръмно се изкачва до м. Бакаджикска чука, където било изоставеното през 1912 г. с. Бакаджик. Продължава в югозападна посока по билото през вековните гори и покрай тракийски могили. Достига асфалтовия път за м. Петрова нива, която остава на около 8 km вляво. Продължавайки вдясно по асфалта, след около 4 km достига с. Звездец.
26. ***Маршрут № 26 През Парорийската пустиня -*** *с. Калово - Казански дол - Параклис „Света Петка” - ЗМ „Парория” – Заберскарека - с. Заберново (продължителност: около 3-4 ч., задължително с туристически водач).* Маршрутът започва от с. Каловов източна посока, спуска се към горното течение на Казански дол, пресича го и плавно се изкачва към билната част. Тук, сред обширни поляни под група вековни дъбови дървета, се намира параклисът „Св. Петка”. Маршрутът продължава на юг по черен път през ЗМ „Парория”. Минава през гори, недокоснати от човешка ръка, край огромни вековни дъбове, под които вече расте млада гора. След това напуска билната част, рязко свива на изток и се спуска към Заберска река. След пресичането й плавно се изкачва през поляни, осеяни с малки групи дървета и достига до с. Заберново.
27. ***Маршрут № 27 От Тъмната река към планинските била -*** *с. Младежко - м. Велечки колиби (Тракийски лагер) - с. Стоилово - м. Свети Костадин - Параклис „Св. Пантелеймон” - с. Бръшлян (веломаршрут с дължина 45 km).* Тръгва от с. Младежкокъм главния път Бургас - Малко Търново. На разклона завива наляво, в посока Бургас. След около 400 m завива вдясно по чакълиран път следващ извивките на р. Младежка. Част от мостовете са паднали и трябва да се гази реката. Наклонът е умерен. След около 15 km се достига до м. Велечки колиби. Където е водосливът на реките Младежка и Велека (може да се продължи по маршрута край р. Велека - м. Качул - с. Кости - с. Бродилово - м. Царско кладенче - с. Синеморец). Вдясно е разклонът за м. Петрова нива. Маршрутът пресича реките и започва стръмно изкачване към с. Стоилово. От селото продължава в западна посока, по черен път. След около 1 km минава през м. Свети Костадин, с параклис и заслон. След около 8 km излиза отново на шосето Бургас - Малко Търново и вдясно поема по него. След 1,5 km се отклонява вляво - по черен път. Преминава край параклиса „Св. Пантелеймон” и достига до с. Бръшлян.
28. ***Маршрут № 28 Екопътека „Вирът- Извори на р. Младежка – Калето – Замъкът - Вирът”*** *(подходящ за деца и ученици).* Екопътеката тръгва от м. Вирът, където е построен заслон с камина за 40 човека. Минава по дървено мостче над ръкав на р. Младежка. Достига изворите и пещерата над тях по пътека с парапет, минаваща по няколко дървени моста. От изворите се връща обратно до указателна стрелка за м. Kалето. По дървен мост пресича р. Евренезовска, изкачва се стръмно към Калето с останки от ранновизантийска крепост и достига до дървена кула за наблюдение на птици. От кулата се връща обратно към моста и продължава нагоре (югоизток) до Замъка - скален връх, обграден с бойници, увенчан с кула за наблюдение. От Замъка на изток маршрутът се спуска обратно до м. Вирът. По целия маршрут има над 400 m парапети, множество табели с екологична и природозащитна информация и указателни стрелки за посоката на движение.
29. ***Маршрут № 29 Забравената светица -*** *с. Сливарово - м. Върли дол - ЗМ „Руденово”- пещера-светилище Света Марина (продължителност: около 4 ч., задължително с местен водач за групи до 15 човека, съгласуване с Гранична полиция - Малко Търново).* От с. Сливаровомаршрутът поема в северозападна посока по горски път до м. Гробчето. След около 2 km следва половинчасово спускане през букови гори със странджанска зеленика и достига Върли дол. След почивка край бистрия поток следва 30 мин. изкачване по стръмна пътека до м. Зибка. Маршрутът продължава в югоизточна посока по билото и се спуска до м. Ликуди. След около 1 km по течението на р. Резовска, завива в североизточна посока нагоре по склона и на следващата долчина достига до пещерата - светилище „Св. Марина“.
30. ***Маршрут № 30 До царска река -*** *с. Сливарово - м. Ватралова поляна - р. Резовска- м. Синия вир - м. Калето (Градище) - с. Сливарово (продължителност: около 4 ч., задължително с местен водач за групи до 15 човека, съгласуване с Гранична полиция - Малко Търново).* Мршрутът тръгва в източна посока от с. Сливаровопо горски път. След около 3 km стига до м. Ватралова поляна. Пред скалата с изсечени соларни кръгове траките посрещали изгрева на Бога-Слънце. От южния край на поляната, след 200 m стръмно спускане през гората, достига до р. Резовска. Поема в западна посока, срещу течението й, и достига до м. Синият вир. Мястото е живописно, с прагове, бързеи, стръмни скали и речна растителност. Продължава срещу течението на реката и се изкачва до м. Калето, с руини от древна тракийска крепост. Оттам започва стръмно изкачване в северна посока към селото.
31. ***Маршрут № 31 Към Влахов дол - с. Сливарово*** - *м. Елените - м. Харами бунар - м. Голямата аязма (Влахов дол, продължителност: около 4 ч., задължително с местен водач; до Влахов дол се достига с велосипед и високо проходима кола, но не през м. Елените).* До м. Гробчето маршрутът съвпада с маркирана пътека за Св. Марина. От там се спуска на север към Върли дол, пресича го и се изкачва до портала на граничното съоръжение в м. Елените. След него поема надясно по главния чакълиран път за с. Кости. След около 2 km го напуска, като завива наляво и по черен път достига билото на м. Харами бунар (хайдушки кладенец). Продължава по билото надолу под надвисналите красиви зеленики. Спуска се стръмно и след около 1 km достига до Влахов дол с най- святото за нестинарите място - Голямата аязма. От Влахов дол по чакълиран път може да се стигне до с. Кости - като се следва течението на р. Велека, и до с. Граматиково - срещу течението на р. Велека, през м. Качул.
32. ***Маршрут № 32 Екомаршрут Кладара - с. Сливарово*** - *р. Резовска - м. Иванчов вир - м. Шафариица - с. Сливарово (продължителност: около 3 ч.).* Маршрутът започва от църквата „ Св. Пантелеймон” в южна посока и се спуска стръмно до р. Резовска. Продължава срещу течението й около 1 km. Рязко се изкачва по стръмния бряг до отвесна скала над реката. Тук може да се направи почивка. След кратко спускане до м. Иванчов вир, отново тръгва срещу течението на реката. След това маршрутът стръмно се изкачва, достига до стар воденичарски път и продължава по него. Следва спускане към м. Шафариица. Тук, до реката, има кът за отдих. След около едночасово плавно изкачване през обширни поляни с вековни дървета, достига до селото.
33. ***Маршрут № 33 Път към звездния връх -*** *с. Стоилово - р. Велека - м. Петрова нива­ - м. Чешменски поляни - параклис „Госпогьово манастирче”- с. Звездец (веломаршрут с дължина 24 km).* От с. Стоиловомаршрутът тръгва на изток по горски път покрай параклиса „ Св. Илия”. Следват 3 km билен преход. Откриват се панорамни гледки на югоизток към резерват „Средока” и долината на р. Мечи дол, а на юг към най-високите върхове в българската и турската част на Странджа (вр. Голямо градище и вр. Махиада). На север се вижда почти цялото Босненско било, с кацналите по него малки села. Маршрутът се спуска до р. Велека, пресича я и достига до м. Велечки колиби. Оттам, вляво, отново по горски пъ, се изкачва до м. Петрова нива. Тук се включва в шосето за с. Звездец. В м. Нърнарът, вляво от пътя, се открива пленителна гледка към меандрите на р. Велека и вечнозелената средиземноморска растителност по скалистите брегове. Продължава покрай тракийските могили в м. Махмукьово. Достига м. Чешменски поляни (на 6 km от м. Пърнарът), с изграден туристически заслон за около 40 човека. Маршрутът продължава покрай параклиса „Госпогьово манастирче” и достига с. Звездец.
34. ***Маршрут № 34 Екомаршрут Кончово -*** *с. Стоилово - параклис „Свети Илия”- м. Кончово - м. Света троица (продължителност: около 1 ч. и половина).* От с. Стоиловомаршрутът тръгва на изток и до м. Кончово съвпада с веломаршрут „Нът към звездния връх”. В м. Кончово маршрутът рязко завива вляво (на север) и след 1 km стръмно спускане през стари дъбово-букови гори, стига до м. Св. Троица. Тук има кът за отдих, а столнината и аязмата на светицата са възстановени от местното сдружение.
35. ***Маршрут № 35 Комитската пътека -*** *с. Стоилово - р. Велека - м. Петрова нива - Балабановия вир – Раздол - с. Стоилово (продължителност: около 3 ч. и половина, кръгов маршрут).* Маршрутът започва от с. Стоиловов североизточна посока по билен горски път. Следва около 40 мин. спускане към р. Велека. Пресича я в близост до разрушен мост и започва плавно изкачване към м. Петрова нива. На места гората се прорежда, откриват се гледки към долината на реката. Достига до м. Петрова нива. Тук могат да с разгледат Паметника на преображенци, параклис „Света Петка” и музейна сбирка. Връщането към с. Стоилово започва със стръмно спускане към р. Велека, с възможности за почивка и къпане в Балабановия вир. Изкачвайки се към селото, маршрутът следва дола Раздол, който достига до крайните къщи на Стоилово.

**Пътеки за посетители на територията на резерват „Средока“**

На територията на резерват „Средока“ са обособени три пътеки за посетители. Те са регламентирани със Заповед РД–1036/29.09.2004 г. на Министъра на околната среда и водите.

|  |  |  |
| --- | --- | --- |
| № | Пътека за посетители | Документ, с който е регламентирана |
|  | Пътека, преминаваща през отдели с номера 113 и 114 по Лесоустройствен проект на Държавно лесничейство – Малко Търново от 1998г | Заповед РД–1036/29.09.2004 г. на Министъра на околната среда и водите. |
|  | Пътека, преминаваща през отдели с номера 110 и 111 по Лесоустройствен проект на Държавно лесничейство – Малко Търново от 1998 г. | Заповед РД–1036/29.09.2004 г. на Министъра на околната среда и водите. |
|  | Пътека, преминаваща през отдели с номера 105 и 106 по Лесоустройствен проект на Държавно лесничейство – Малко Търново от 1998г. | Заповед РД–1036/29.09.2004 г. на Министъра на околната среда и водите. |